Predkladacia správa

	V zmysle uznesenia vlády Slovenskej republiky č. 779 zo dňa 6. októbra 2005 k dodatku návrhu rozpočtu verejnej správy na roky 2006 až 2008 bolo v bode B. 9. uložené ministrovi vnútra Slovenskej republiky (ďalej len „minister vnútra“), ministrovi zahraničných vecí Slovenskej republiky a riaditeľovi Slovenskej informačnej služby predložiť na rokovanie vlády analýzu systému ochrany utajovaných skutočností so zameraním na jeho finančné dopady a návrh opatrení na minimalizáciu týchto dopadov v termíne do 31. decembra 2005.

	Z uznesenia vyplýva, že gestorom úlohy je minister  vnútra. Keďže ide aj o analýzu systému ochrany utajovaných skutočností (ďalej len „OUS“) s  informáciou o finančných prostriedkoch v  rezorte Ministerstva vnútra Slovenskej republiky (ďalej len MV SR), Ministerstva zahraničných vecí Slovenskej republiky (ďalej len MZV SR) a Slovenskej informačnej služby (ďalej len „SIS“), minister vnútra požiadal v októbri 2005 príslušného ministra a riaditeľa SIS o zaslanie potrebných podkladov. 

	Po schválení zmeny termínu predloženia uvedeného materiálu na rokovanie vlády SR do 31. marca 2006, boli opätovne v januári tohto roku požiadaní minister zahraničných vecí SR a riaditeľ SIS o doplnenie údajov týkajúcich sa doposiaľ vykonaných opatrení na úsporu finančných prostriedkov, upresnenie navrhovaných opatrení a vyjadrenie rozdielu pridelených finančných prostriedkov so skutočnými potrebami na zabezpečenie OUS a delegovanie odborníkov z danej problematiky. V záujme komplexného dopracovania materiálu minister vnútra zriadil pracovnú skupinu zloženú zo zástupcov MZV SR, SIS  a  MV SR. Táto pracovná skupina na svojich pracovných zasadnutiach dňa 2. februára 2006 a 21. februára 2006 prerokovala podklady doplňujúce analýzu systému OUS a odporučila ich zapracovať do konečného znenia materiálu. Znenie analýzy bolo konzultované aj so zástupcami Národného bezpečnostného úradu.

	Analýza obsahuje samostatné časti riešenia problematiky na MV SR, MZV SR a  SIS. V materiáli sú navrhované opatrenia, ktoré by umožnili minimalizovanie súčasných finančných nákladov v podmienkach MV SR, MZV SR a  SIS, ktoré nie sú v plnom rozsahu kryté z  rozpočtov rezortov. 

Vláda SR považuje dnešný systém ochrany utajovaných skutočností za neefektívny, zbytočne zložitý a nákladný.

Predložená analýza nemá finančný, ekonomický, environmentálny vplyv ani vplyv na zamestnanosť a na podnikateľské prostredie. 

Materiál bol predložený do medzirezortného pripomienkového konania, v  ktorom zásadné pripomienky uplatnil Národný bezpečnostný úrad. Na rozporovom konaní dňa  29.3.2006  boli všetky zásadné pripomienky odstránené. 

	Materiál je predkladaný na rokovanie vlády bez  rozporov.